Forslag til Rådets forordning om ændring af forordning (EF) nr. 3699/93 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (95/C 85/03) KOM(95) 55 endelig udg. - 95/0058(CNS)

(Forelagt af Kommissionen den 22. marts 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamente,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I Rådets forordning (EF) nr. 3699/93 (1) er der fastsat kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter;

fiskerisektoren er for øjeblikket i en alvorlig krise og gennemgår store ændringer; de nødvendige strukturtilpasninger, der skal gennemføres ifølge den fælles fiskeripolitik, jf. Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (2), forudsætter, at der iværksættes en lang række socioøkonomiske ledsageforanstaltninger;

på EF-niveau findes der som led i de generelle strukturfondsbestemmelser allerede en række socioøkonomiske ledsageforanstaltninger for virksomheder og personer i fiskerisektoren og for fiskeriafhængige områder;

disse foranstaltninger er imidlertid ikke tilstrækkelige til at forhindre, at fiskerisektoren mister dynamiske og kvalificerede elementer, når fiskerikapaciteten reduceres; der må derfor iværksættes relevante foranstaltninger på EF-niveau, bl.a. for de ældste af fiskerne;

arbejdsmarkedets parter er blevet konsulteret i henhold til artikel 3 i den aftale, der er knyttet som bilag til protokollen om social- og arbejdsmarkedspolitikken.

UDSTEDT FØLGENDE FORORDNING:

Artikel 1

I forordning (EF) nr. 3699/93 foretages følgende ændringer:

1) Følgende indsættes som artikel 14a:

»Artikel 14a

Socioøkonomiske foranstaltninger

1. Medlemsstaterne kan træffe socioøkonomiske foranstaltninger i forbindelse med foranstaltningerne vedrørende omstrukturering af fiskerisektoren, jf. artikel 11 i forordning (EØF) nr. 3760/92.

2. Der kan kun ydes økonomisk støtte fra FIUF til følgende foranstaltninger:

a) Medfinansiering af nationale ordninger med støtte til fiskeres førtidspensionering, under forudsætning af at følgende betingelser er opfyldt:

- på det tidspunkt, hvor fiskerfartøjet ophører endeligt med fiskeri, må støttemodtageren højst være ti år yngre end pensionsalderen ifølge medlemsstatens gældende lovgivning

- støttemodtageren skal kunne godtgøre mindst ti års erfaring som erhvervsfisker.

Der kan dog ikke ydes FIUF-støtte til eventuelle pensionsbidrag, der betales før den normale, lovbestemte pensionsalder.

I den samlede programmeringsperiode, jf. artikel 3, må antallet af støttemodtagere i den enkelte medlemsstat ikke overstige antallet af arbejdspladser, der er blevet nedlagt på fiskerfartøjer som følge af endeligt ophør med fiskeri, jf. artikel 8, stk. 2, eller som følge af endelig overførsel til tredjeland i forbindelse med oprettelse af et blandet selskab, jf. artikel 9, stk. 3.

b) Individuelle engangspræmier til fiskere på grundlag af støtteberettigede udgifter på højst 7 000 ECU pr. individuel støttemodtager, under forudsætning af at det fiskerfartøj, støttemodtageren er påmønstret, er omfattet af endeligt ophør med fiskeri, jf. artikel 8, stk. 2, eller af endelig overførsel til tredjeland i forbindelse med oprettelse af et blandet selskab, jf. artikel 9, stk. 3.

c) Støtte til etablering af ordninger med vejrligsgodtgørelse og økonomisk kompensation til fiskere i tilfælde af voldsomme udsving på de landede produkters priser i form af engangsbeløb uden tilbagebetalingspligt på grundlag af en støtteberettiget udgift, der højst må svare til de forventede bidrag i det først driftsår. Der kan dog ikke ydes FIUF-støtte til driften af sådanne ordninger.

3. Medlemsstaterne skal fastsætte de fornødne bestemmelser om forbud mod, at en og samme fisker modtager støtte fra mere end én af de i stk. 2, litra a) og b), nævnte foranstaltninger; de fastsætter endvidere de fornødne bestemmelser for at sikre, at modtagere af støtte fra foranstaltningen i stk. 2, litra a), ophører endeligt med at udøve erhvervsfiskeri; og at præmierne, jf. stk. 2, litra b), tilbagebetales pro rata temporis, hvis støttemodtageren påny begynder at udøve erhvervsfiskeri inden seks måneder efter beslutningen om at yde den pågældende præmie.«

2) I bilag IV, punkt 2.1, indsættes følgende i stykke »Gruppe 2«: »herunder foranstaltninger i henhold til artikel 14a, stk. 2, litra c),«.

3) I bilag IV, punkt 2.2, indsættes følgende: »herunder foranstaltninger i henhold til artikel 14a, stk. 2, litra a) og b),«.

Artikel 2

Denne forordning træder i kraft den . . .

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 346 af 31. 12. 1993, s. 1.

(2) EFT nr. L 389 af 31. 12. 1992, s. 1.